B. Bugár, podpredseda NR SR: (2005-06-30):
písomne odpovede členov vlády Slovenskej republiky na interpelácie poslancov Národnej rady Slovenskej republiky písomne podané predsedovi Národnej rady Slovenskej republiky do 27. mája 2005 , ktoré ste dostali ako tlač 1208. Z dôvodu prehľadnosti prosím poslancov, aby pri svojom vystúpení uviedli číslo, pod ktorým sa odpoveď člena vlády v tlači 1208 nachádza. Otváram rozpravu a zároveň sa pýtam, či chce niekto z poslancov vyjadriť svoje stanovisko k odpovediam. Ako vidím, jediný pán poslanec Džupa. Končím možnosť sa prihlásiť do rozpravy a, pán poslanec, nech sa páči, máte slovo. K. Džupa, poslanec: Vážený pán podpredseda Národnej rady, vážené dámy poslankyne, páni poslanci, vážení členovia vlády Slovenskej republiky, uplatnil som interpeláciu na pána ministra vnútra Slovenskej republiky doc. Palka. Dostal som 17. júna 2005 odpoveď pod číslom KM-65/NR2005 a v tlači, ktorú sme dostali, je evidovaná táto odpoveď pod číslom 25. Na úvod chcem povedať, že musím oceniť, že pán minister dal odpoveď na moju interpeláciu, no pravdepodobne sa mi nepodarilo dostatočne jasne a zreteľne pomenovať problém, ktorý som chcel riešiť v uvedenej interpelácii, a z tohto dôvodu som nie celkom spokojný s obsahom odpovede pána ministra vnútra. Ozrejmím, o čo v mojej interpelácii išlo. V rámci pravidelnej politickej práce poslanca Národnej rady som na sklonku minulého roku navštívil obec Bystrany v okrese Spišská Nová Ves. Vyhovoval som požiadavke občanov obce, občianskych združení a zúčastnil som sa stretnutia, na ktorom bolo, odhadujem, 200-250 obyvateľov tejto obce. Hlavným problémom obyvateľov obce bola nasledujúca skutočnosť. Postupom rokov a vývoja sa stalo, že počet Rómov bývajúcich v tejto obci prevýšil počet ostatných obyvateľov Nerómov tejto obce, čo sa, samozrejme, odzrkadlilo v zmene pomeru síl voličov a v zmysle zásad a zákonov našej republiky sa to odzrkadlilo pri voľbách skutočnosťou, že starostom obce sa stal obyvateľ obce Róm. S týmto faktom, samozrejme, nepolemizujeme, musíme ho akceptovať ako prejav slobodnej vôle voličov. Nastali však problémy, ktoré začali vyhrocovať situáciu v tejto obci až do konfliktných stavov a problémov a vyvolali značné a vyvolávajú značné napätie medzi rómskou a nerómskou časťou obyvateľstva alebo, presnejšie povedané, medzi nerómskou časťou obyvateľstva a medzi vedením obecného úradu a starostom. Nasledovalo množstvo podnetov, iniciatív zo strany obyvateľov smerom k orgánom činným v trestnom konaní, smerom k predstaviteľom štátnej správy, regionálnej samosprávy, ale ak bolo potrebné prijať riešenie z toho dôvodu, že ide o veľmi citlivú otázku, ako je súžitie rómskeho a nerómskeho obyvateľstva, nenašla sa inštitúcia, orgán ani osoba, ktorá by dokázala zaujať jednoznačné stanovisko. Spôsobilo to všetko, že rozpor a napätie medzi obecným úradom, jeho reprezentantmi a nerómskou časťou obyvateľstva sa len prehlboval a prehlbuje naďalej a dnes je vo veľmi zložitom, ťažkom stave, z ktorého bude potrebné sa nejakým spôsobom dostať do normálnych koľají. Vypočul som si teda množstvo výhrad, mnoho z nich bolo subjektívnych a poukazovali na jeden zložitý problém, a to, že ide o diskrimináciu nerómskeho obyvateľstva rómskym predstaviteľom starostom so zneužitím funkcie verejného činiteľa starostu obce. Priznávam, a to som aj uviedol v prvej časti svojej interpelácie, že je to veľmi vážny, citlivý problém a určite ho nevyrieši jeden rezort ani jeden minister, ale že ho bude potrebné riešiť a z tohto hľadiska som možno nie celkom jasne vyjadril to, že na pána ministra vnútra sa obraciam nielen ako na vrcholového predstaviteľa rezortu, ale na člena vlády Slovenskej republiky. Teda na predstaviteľa exekutívy, ktorá svojím spôsobom podlieha parlamentu, ak berieme do úvahy princíp parlamentnej demokracie. V druhej časti mojej interpelácie som poukázal na niekoľko podnetov od občanov, ktoré minimálne svedčili o tom, že v uvedenej obci mohlo dôjsť k porušeniu zákonov Slovenskej republiky, počnúc s nakladaním s obecnými financiami cez nakladanie s obecným majetkom až po rôzne administratívnorozhodujúce procesy obecného úradu, ktoré nemusia byť v súlade so zákonom. Ako poslanec Národnej rady som tieto požiadavky obyvateľov obce Bystrany vypočul, ale nie je v mojej kompetencii ani sile zistiť, nakoľko sú tieto oprávnené. Zaujímavé bolo, že stretnutia sa zúčastnil aj pán starosta, a pre mňa bolo tiež zaujímavé, že k prevažnej časti týchto výhrad sa nevyjadril. Nepotvrdil ich ani nevyvrátil. A z toho teda plynula moja interpelácia, v ktorej vlastne požadujem dve zásadné veci. Prvá je skutočnosť, že obec Bystrany, čo sa týka rozloženia obyvateľstva na rómsku a nerómsku časť, nie je ojedinelá nielen v okrese Spišská Nová Ves, ale trúfam si povedať, aj v ďalších mnohých okresoch východného Slovenska. A problémy, ktoré vznikajú z toho, že sa starostami stávajú predstavitelia Rómov, zrazu vytvárajú veľmi nebezpečnú situáciu. Totiž nevzniká napätie medzi Rómami a Nerómami, oni vždy v tomto regióne, v tejto obci, v iných obciach žili, navzájom sa poznajú aj podľa krstných mien, ale zrazu vzniká problém medzi predstaviteľmi tejto obce a nerómskymi obyvateľmi tejto obce. Ony sú problémy aj smerom od predstaviteľov vedenia obce Rómami smerom k vlastným Rómom, ale rómska komunita diskrétne či z iných dôvodov o týchto problémoch nehovorí. Na koho iného je možné sa obrátiť, aby riešil, aby hľadal a našiel komplexné riešenie tohto problému, ako na vládu Slovenskej republiky, ako na ministra vnútra Slovenskej republiky. Druhú vec, ktorú som zaradil do interpelácie, je, že sú dôvodné podozrenia s minimálne nehospodárnym, ba dokonca s nezákonným nakladaním s obecným majetkom. Opäť ako poslanec Národnej rady nemám právo ani možnosť viesť nejaké vyšetrovanie, pretože v žiadnom prípade iniciatíva od občanov ešte neznamená, že táto iniciatíva sa zakladá na pravde. Ako ináč využiť svoj mandát poslanca Národnej rady ako tým, že sa obrátim na člena vlády Slovenskej republiky, ktorý stojí v čele rezortu, ktorý má oprávnenia, zákonné oprávnenia konať v tejto oblasti. Z tohto hľadiska mi pán minister dal odpoveď vcelku, ak by som – nechcem ju tu čítať, je súčasťou tlače –, ale ak by som ju mal stručne zhrnúť, asi v takomto zmysle, že toto nepatrí do kompetencie jeho rezortu. S ďalším som sa mal obrátiť na ministerstvo financií v prípade, že ide o verejné financie, s ďalším som sa mal obrátiť na ministerstvo regionálneho rozvoja alebo neviem aké iné. Chcem preto zdôrazniť, obrátil som sa na ministra vnútra a člena vlády Slovenskej republiky. Uvedomujem si tiež, že sa pohybujem vo veľmi krehkom prostredí a na tenkom ľade, pretože naozaj je problematika súžitia Rómov a Nerómov aj z politického hľadiska, aj s vedomím si toho, že sa blížia voľby, lebo vždy na Slovensku máme nejaké voľby, veľmi chúlostivou záležitosťou. Znova preto zdôrazňujem, nechcem tu predstupovať pred Národnú radu Slovenskej republiky s tým, aby som vytváral problém Róm – Neróm alebo Neróm – Róm, ale s tým, že existujú rovnako ako medzi Nerómami, tak aj medzi Rómami funkcionári, ktorí môžu nezákonným alebo protiprávnym konaním poškodiť meno obyvateľom svojho etnika. Rovnako to platí aj pre nerómsku časť obyvateľstva. Takže z tohto dôvodu som nespokojný s odpoveďou pána ministra vnútra a ponúkam nasledujúce riešenie, dúfam, že to bude akceptovať. Chcem požiadať pána ministra, aby sa interpeláciou ďalej zaoberal v jej vecnej rovine, ale aj z hľadiska komplexného riešenia problému, ktorý je možné zovšeobecniť. Po druhé, žiadam pána ministra, aby sme sa k uvedenej konkrétnej problematike stretli, verím, že nájdeme východiská a riešenia, ktoré z vecného hľadiska dáme na správnu mieru. A verím, po tretie, že na základe konzultácie a riešenia jednotlivého prípadu nájdeme témy, minimálne témy na zovšeobecnenie, ktoré by mohli poslúžiť ako základ na komplexné riešenie, pretože – teraz to odôvodnenie – tváriť sa, že tento problém neexistuje, klamať sa, že ho môžeme posúvať alebo že ho azda ešte nemusíme riešiť, nemusí byť z hľadiska krátkodobej aj vzdialenej budúcnosti pre Slovensko tým najlepším. Ďakujem.